b'\n_START_ARTICLE_\nN\xc3\xa4in naapurissa\n_START_PARAGRAPH_\nN\xc3\xa4in naapurissa oli vuosina 1978\xe2\x80\x931985 l\xc3\xa4hetetty Yleisradion radio-ohjelma, joka k\xc3\xa4sitteli Neuvostoliittoa. Sarjaa toimittivat Pentti Kemppainen, Leena Pakkanen ja Heikki Vuohelainen. Ajan tavan mukaan heid\xc3\xa4t oli valittu ammattitaidon ohella my\xc3\xb6s puoluepoliittisin perustein: Kemppainen oli vasemmistolainen, Pakkanen keskustapuolueen ja Vuohelainen kokoomuksen kannattaja. Ohjelmaa tehtiin yhteisty\xc3\xb6ss\xc3\xa4 Neuvostoliiton radion ja uutistoimisto APN:n kanssa. Monet tuon ajan yleisradiolaiset, kuten Hannu Taanila ja Eero Saarenheimo, ovat sittemmin my\xc3\xb6nt\xc3\xa4neet, ettei ohjelmaa tehty varsinaisesti kuulijoiden vaan Suomen ulkopolitiikan tarpeisiin._NEWLINE_Ohjelman edelt\xc3\xa4j\xc3\xa4 oli vuonna 1975 aloitettu viikoittainen 15 minuutin mittainen Naapurinelj\xc3\xa4nnes, joka vuonna 1978 p\xc3\xa4\xc3\xa4tettiin laajentaa puolituntiseksi N\xc3\xa4in naapurissa -katsaukseksi. Suurl\xc3\xa4hettil\xc3\xa4s Ren\xc3\xa9 Nyberg luonnehtii kirjassaan Patriarkkoja ja oligarkkeja ironisesti: "Yleisradion ajankohtaistoimitus, vai oliko se viihdetoimitus, tuotti ohjelmaa nimelt\xc3\xa4 Naapurinelj\xc3\xa4nnes \xe2\x80\x93 \xe2\x80\x93."_NEWLINE_Muita Neuvostoliittoa my\xc3\xb6t\xc3\xa4ilevi\xc3\xa4 radio-ohjelmasarjoja Yleisradiossa olivat taistolaisen Toimittajaliiton j\xc3\xa4senten Kaisa Karikosken ja Raini Lehtosen toimittamat Ty\xc3\xb6l\xc3\xa4isen arkea ja Neuvostoihmisi\xc3\xa4.'